ગુજરાતના નાટ્યકાર નિમેષ દેસાઈની આમ તો ઓળખ આપવાની જ જરૂર નથી, છતાં કહી દઉં કે તેઓ સંભવત: એકમાત્ર ગુજરાતી નાટ્યકાર છે જેમણે ૧૦૦થી વધુ ફૂલલેન્થ નાટકોનું દિગ્દર્શન કર્યું છે. નિમેષ દેસાઈના હાથ નીચે તૈયાર થયેલા ફિલ્મ દિગ્દર્શક ઉત્પલ મોદી તેમની સાથેનો પ્રસંગ જણાવતાં કહે છે કે, ‘૧૯૮૪-૮૫માં નિમેષ દેસાઈ મારા પપ્પા ચીનુ મોદી લિખિત નાટક ‘જાલકા’નું દિગ્દર્શન કરતા હતા. ત્યારે હું તેમનો સહાયક હતો. ‘જાલકા’ એ શેક્સપિયરનું જગપ્રસિદ્ધ નાટક ‘મેકબેથ’નું ગુજરાતી પાંતર હતું, જે ચીનુ મોદીએ કરેલું. જ્યારે નિમેષભાઈએ આખી ટીમ સાથે પહેલીવાર નાટક વાંચ્યું ત્યારે રાજમહેલ અને તેના જુદા જુદા ભાગમાં નાટકનાં દૃશ્યો લખાયેલાં હતાં. નાટકનું રીડિંગ પૂરું થયા પછી મેં તેમને પૂછેલું કે આટલા બધાં ભવ્ય લોકેશનો કેવી રીતે સ્ટેજ પર દર્શાવીશું ? ત્યારે તેમણે એટલું જ કહ્યું કે, ‘તું તારે જોતો જા.’ અને પછી તો તેમણે માત્ર એક રોસ્ટમ (નાનું લાકડાનું ચોરસ ટેબલ સમજી લો ને) પર જ આખું નાટક ભજવેલું. લોકોએ પણ ખૂબ વખાણ્યું. ત્યારે મને થયું કે નાટક ભજવવા માટે સારું પરફોર્મન્સ જ સૌથી મહત્ત્વનું છે. બાકીનું બધું ગૌણ છે. આજે પણ હું જ્યારે કોઈ ફિલ્મ કરતો હોઉં છું ત્યારે મારા માટે લોકેશન કે કોસ્ચ્યુમની ભવ્યતા કરતાં ફિલ્મની વાર્તા અને કલાકારોનું પરફોર્મન્સ જ મહત્ત્વનું હોય છે, જે હું નિમેષભાઈ પાસેથી શીખ્યો છું.’